മംഗല്സൂത്ര ജുവലറി കളക്ഷന് പരസ്യം പിന്വലിച്ച് സബ്യസാചി മുംബയ്:വിമര്ശനങ്ങള് ശക്തമായതോടെ പ്രശസ്ത ഡിസൈനര് സബ്യസാചി മുഖര്ജിയുടെ മംഗല്സൂത്ര ജുവലറി കളക്ഷന്റെ പരസ്യം പിന്വലിച്ചു. പരസ്യം അനുചിതമാണെന്നും 24 മണിക്കൂറിനുള്ളില് പിന്വലിക്കണമെന്നും അല്ലാത്തപക്ഷം കേസ് രജിസ്റ്റര് ചെയ്യുമെന്നും മദ്ധ്യപ്രദേശ് മന്ത്രി നരോത്തം മിശ്ര അന്ത്യശാസനം നല്കിയതിന് പിന്നാലെയാണിത്. ചിത്രങ്ങളിലെ മോഡലുകളുടെ വസ്ത്രധാരണം അനുചിതമായെന്നാണ് വിമര്ശകര് ചൂണ്ടിക്കാട്ടുന്നത്. പരസ്യം സമൂഹത്തിലെ ഒരു വിഭാഗത്തെ വ്രണപ്പെടുത്തിയതില് അതിയായ ദുഃഖമുണ്ടെന്നും അതിനാല് പിന്വലിക്കാന് തീരുമാനിച്ചെന്നും സബ്യസാചി അറിയിച്ചു. ഇന്റിമേറ്റ് ഫൈന് ജുവലറി എന്ന പേരിലിറക്കിയ മംഗല്സൂത്രയുടെ വില മൂന്ന് ലക്ഷത്തോളം വരും.